‘Rambo’ val vas; vier houe agter Lee | Netwerk24
‘Rambo’ val vas; vier houe agter Lee
Deur Sportredaksie 02 September 2018 01:08
Christiaan (Rambo) Bezuidenhout is weliswaar sy voorsprong in die Made in Denmark-toernooi kwyt, maar sy eerste toptien-uitslag in die Europese reeks in 31 maande is steeds binne sy bereik.
’n Telling van 73 in die derde ronde het dié Suid-Afrikaanse gholfspeler gister van die eerste na die gesamentlike sesde plek laat uitsak met sy telling op 204 (-12). Hy is vier houe agter die voorloper, Lee West­wood van Engeland (-16).
Westwood, ’n voormalige wêreld-nommereen, het sy goeie telling van 65 in die tweede ronde gister opgevolg met ’n ronde van 67.
Jonathan Thomson en Steven Brown, albei van Engeland, en die Belg Thomas Detry is gesamentlik in die tweede plek en blaas in Westwood se nek met hul telling op -15. Brown het gister ’n uitstekende ronde van 63 gespeel.
Die Suid-Afrikaners Erik van Rooyen en Richard Sterne is in die gesamentlike agtste plek. Hulle is een hou agter Bezuidenhout.
Van Rooyen en Sterne het albei gister 68 op hul telkaarte ingevul.
Die Suid-Afrikaner wat die beste gevaar het in die derde ronde, was Justin Walters. Sy ronde van 66 het hom na die gesamentlike 13de plek laat opskuif.
Hy sal die vierde en laaste ronde in Aarhus vandag begin met ’n agterstand van een hou agter sy landgenote Van Rooyen en Sterne.